Dunavecse Város Önkormányzatának Képviselő-testülete

J E G Y Z Ő K Ö N Y V

Készült Dunavecse Város Önkormányzata által 2026. március 4-én (17,20 – 18,30) megtartott

Közmeghallgatásról

A közmeghallgatás helye: Vikár Béla Művelődési Ház 

Jelen vannak:

Vörös Sándor polgármester, Kochné Vadászi Borbála alpolgármester, Aranyi János Gábor, Dallos Erika, Mohácsi-Dér Gabriella, Molnár Gyula és Sándor Zsombor képviselők (7 fő) 

Meghívott:

Font Sándor országgyűlési képviselő

Tanácskozási joggal jelen voltak:

Nagy Erzsébet jegyző, Ginál Róbert gazdálkodási csoportvezető, Aranyi Ágota (Vikár Béla Könyvtár igazgatója), dr. Pándi Ottó (Dr. Kolozs Gergely Kistérségi Egészségügyi Centrum), valamint, - jelenléti ív szerint – 50 fő dunavecsei lakos

Vörös Sándor polgármester úr

Tisztelettel köszöntök mindenkit a ma esti közmeghallgatásunkon, megállapítom, hogy a képviselő-testület határozatképes. A jegyzőkönyvet Mohácsi-Dér Gabriella képviselő és Dallos Erika képviselők hitelesítik. A napirendi pontok a következőképpen fognak alakulni: 1. napirendi pontként: Beszámoló az önkormányzat képviselő-testületének 2025. évi munkájáról, az önkormányzat vagyoni helyzetéről és 2. Egyéb ügyek, Lakossági kérdések, vélemények. El is kezdeném a napirendek tárgyalását.

1./ Napirend:

     Beszámoló az önkormányzat képviselő testületének 2025. évi munkájáról, az  

     önkormányzat vagyoni helyzetéről
     Előterjesztő:  Vörös Sándor polgármester
Vörös Sándor polgármester úr

Nagy szeretettel köszöntök Mindenkit az idei évi közmeghallgatáson, nagyon örülök, hogy ilyen szép számmal eljöttek. Próbálom röviden összefoglalni, a képviselő-testület tavalyi évi munkájáról, illetve a település működéséről egy pár szót mindenképpen szükséges mondani. A testület és a bizottság számára 2025. évben 154 db előterjesztést készített elő a hivatal. A képviselő-testület az elmúlt évben 17 alkalommal tartott ülést (ebből 3 rendkívüli). Zárt ülések száma 3 volt, és 1 esetben volt közmeghallgatás. A hozott határozatok száma 200 db, a rendeleteké pedig 14 db. A Pénzügyi, Ügyrendi, Humán és Városgazdálkodási Bizottság 10 ülésen 169 határozatot hozott.

A választások után némileg átrendeződött a képviselő-testület. Alpolgármester Kochné Vadászi Borbála maradt, mint az elmúlt ciklusban. Viszont a bizottsági struktúrán változtattunk, további kettő bizottság helyett egy bizottság működik, hat taggal. Egy külsős bizottsági tagunk van Tóth József személyében. A bizottság elnöke: Molnár Gyula, – pénzügyi, ügyrendi szakterületen témafelelős – elnökhelyettesei: Aranyi János Gábor – városgazdálkodási témakörben témafelelős – Sándor Zsombor – humán szakterületen témafelelős. Tagjai: Dallos Erika, Dér Gabriella és Tóth József.
A lakosságszám alakulása is nagyon fontos, lehet látni, hogy tavaly 4051 főt írtam a statisztika alapján, a mostani – hangsúlyozom – az állandó lakosság 4100 fő. Az elmúlt évben 54 fő beköltöző volt, az idei évben már 37 főt számoltunk. Ebből a számból 16 állandó lakóhelyet és 21 tartózkodási helyet létesített. Nagyon sok új arcot láthatunk a településen. Azt becsültük, hogy ez a szám az elkövetkezendő időben növekedni fog. 2023. évben 68 gyermek, 2024. évben 41, 2025. évben 33 gyermek született. Ez jelentős visszaesés, pedig azt várnánk, hogy a családtámogatási rendszer és az ehhez kapcsolódó intézkedések növelik a gyermekvállalási kedvet. Csak bizakodni tudunk, hogy ez növekedni fog. A halálozások száma 47 fő volt az elmúlt évben. A költségvetés alakulásáról szeretnék pár szót mondani. Lehet látni, hogy a 2025. évben a kiadási oldalon 3,4 milliárd forint volt az önkormányzatnak a teljesítése, ehhez képest 3,1 milliárd forintot költöttünk. Ha intézményenként lebontjuk, akkor lehet látni, hogy a legnagyobb kiadással a szakrendelő rendelkezik. Intézményenként lebontottam, hogy személyi juttatás, járulék, dologi kiadás mennyi volt az év során. Amire döntéseket, illetve különböző feladatokat határozott meg a képviselő-testület.  
A helyi adóbevételekről szólnék, lehet látni, hogy iparűzési adóbevételünk megfelelően teljesült, 677,8 millió forint folyt be. Ez jelentős ugrás az elmúlt évekhez képest, hiszen már a Schneider Electric Kft. is adózója volt a településnek, illetve benne van annak az építőipari cégnek is a befizetése, aki magát a telephelyet építette. 2026. évi tervek hasonlóak a kiadási, illetve bevételi oldalon, a sarka 3,4. milliárd forint. A bevételeink növekedésével keletkeztek új kiadások is, a szolidaritási adó Dunavecse vonatkozásában is megnövekedett. Azt lehet mondani, hogy megháromszorozódott, 75,7 millió forintra emelkedett. Örömmel elmondhatom, hogy már csak nem 100 %-ban csatornázott Dunavecse. A Kisfaludy, Kölcsey és Bem utcákban is kiépült a csatornahálózat. A megvalósításhoz pályázati forrást nem vettünk igénybe. Ehhez az kellett, hogy a gerinchálózatot a Schneider Elektric Kft. kiépítse és arra rá tudjunk csatlakozni. Nyilván a garanciális és egyéb feladatok hátra vannak és remélem a napokban ez meg is tud oldódni. Sokan megkérdezték tőlem, ezért most elmondom, hogy ehhez az adóbevételhez képest 75 millió forint szolidaritási hozzájárulást fizet az önkormányzat, illetve az IPA többletbevételt is befizettük a központi költségvetésbe, ez 303 millió forint volt. Ennek az összegnek nagyrésze a Schneider Elektric befizetéséből képződött. Helyi iparűzési adóbevallások száma 2025. évben gazdálkodó szervezet 182, egyéni vállalkozó 123, őstermelő 120, összesen: 425 az adóalanyok száma. A következő dián a 2026. évre tervezett bevételek, kiadások főösszegei láthatóak, a képviselő-testület 3,4 milliárd forint keretösszeggel fogadta el a költségvetést. A szakrendelőnk – a legnagyobb intézményünk - az idei évben fél milliárdos keretösszeg fölé került, ezt követi az óvoda. 

Szeretnék szólni a 2026. évet érintő pályázatokról, ami a munkánkra nagy hatással van. Ez azért is fontos, mert az idei évre, illetve azt követő évre a terveinket ez jelentősen befolyásolja. Az első helyen szerepel a Versenyképes Járások Program I. üteme, ami most már döntéssel rendelkező pályázat, a közbeszerzési eljárása is folyamatban van.  Ez a Szív utca felújítása, remélhetőleg ez év tavaszán meg fog történni. A VJP 2. ütemében útfelújítások, fogászati szék és a Fő út 24. tetőcseréje fog megvalósulni. A harmadik sorban szerepel a Helyi Építési Szabályzat, ezt a pályázatot 2021-ben nyertük. Már közel 20 millió forintnál tartunk, időközben egy tervező csapatot le is kellett váltanunk. Látok rá reményt, hogy az idei évben elkészül. A HÉSZ-re másfél millió forintot kaptunk. Csak reménykedni tudok benne, hogy olyan építéssel kapcsolatos rendeletünk jön létre, amit legalább olyan hosszú időn át tudunk használni, mint az előzőt. Van egy pályázatunk a Humánfejlesztések plusz program, ami Apostaggal közös pályázat. Ebből 70 millió forint kerül Dunavecsére. Vannak programok, amelyek már zajlanak a Református iskolában, illetve a Dunavecsei Petőfi Sándor Iskolában foglalkozásokat finanszírozunk belőle, illetve megkezdődnek azok az egészségfejlesztő programok, melyekre mindenkit szeretettel hívunk és várunk. Az első esemény Március 18-án lesz. TOP Plusz Élhető települések című pályázat keretében a Könyvtár felújítása, kerékpártároló és nyilvános WC létesítése történt meg. A könyvtár 99 %-os készültségben van, a dolgozók már a visszapakolást megkezdték. Március 24-én ünnepélyes keretek között átadásra kerül az épület. Mindenkit szeretettel várunk. A Versenyképes Járások Programban van egy harmadik is, az iparűzési adó többletünket befizettük a központi költségvetésbe, nagyságrendben 300 millió forintot. Ebből a keretösszegből 94 millió forintot visszakaptunk, amit fejlesztésre fordíthat a település. Több fejlesztési területet is megfogalmaztunk ezzel kapcsolatosan, zömében útfejlesztéseket, útfelújításokat és egyéb fejlesztésket. A táblázatban az egészségügyi szakellátás fejlesztése Dunavecsén című pályázat szerepel az utolsó sorban. Támogatói döntést már kaptunk, de még támogatói okirat, illetve támogatói szerződés még nem lett aláírva. Ünnepélyes keretek között fog erre sor kerülni 2026. március 23-án. Nagyságrendben 160-170 millió forintos beruházás lesz. 
Fontosabb döntések 2025. évben tartalmazza a következő diasor. Kiragadnék belőle néhányat. 

A képviselő-testület megbízta Gugyella Mariann a Százszorszép Óvoda óvodavezetői feladatok ellátására 2025. március 1. napjától 2030. február 28. napjáig határozatlan köznevelési foglalkoztatotti jogviszonya mellett. Vasút utca 6. sz. alatt lévő önkormányzati társasház nyílászáró csere kivitelezése tárgyában beérkezett ajánlatot tevők közül a Profilmester Kft. ajánlatát fogadta el a testüket. A társasház tetőfelújítása is megtörtént, jelenleg a vizesblokk felújítása folyik. Petőfi hagyatékkal kapcsolatban született döntés, Petőfi hagyatékot 3 millió forint összegben vásároltunk a Nagy Pál házba. Ipari park létesítése Dunavecse külterület 0254/3 és 0263/78 hrsz. ingatlanok tekintetében ipari park megvalósítása és fejlesztése érdekében ipari park cím elnyerésére pályázatot nyújtottunk be. Erre azért volt szükség, mert a Schneider Elektric Kft. megvalósította a 2. ütemét, bővítette a  csarnokát. Harmadik és negyedik ütem építéséről is van szó, ehhez viszont a jelenlegi területüket ki kell bővíteni. A munka abba maradt, mert a területet kiemelt fejlesztési övezetté minősítették. A Schneider Elektric gyárban megközelítőleg ezer fő dolgozik, ami a térségben egyedülálló. A Haslinger Kft-ben is már több, mint 200 fő dolgozik. Ha az épülő betonelem gyár dolgozóit is hozzáadjuk, kijelenthető, hogy nem kell elmenni Dunavecséről dolgozni, mert számos munkahely van.  Civil szervezeteket támogatott a képviselő-testület. Döntés született villamos energia beszerzéséről 2026. 01.01.-2027. december 31. között. Fogászati kezelőegység beszerzéséről döntött a testület. A fogászat működéséhez a képviselő-testület vásárolt egy fogászati széket.  Ez volt az első döntésünk, de nem az utolsó. Több problémát is feltárt a fogászati szolgáltató és ennek kapcsán mentesítettük a rezsiköltség megfizetésének egy részétől, mert úgy gondoljuk, hogy fontos a településnek. Továbbá döntöttünk arról is, hogy az idei évben egy második fogászati kezelőegységet is beszerzünk, ezt azt jelenti, hogy kettő fogászati széken, kettő orvos tud egyszerre fogászati ellátást biztosítani. Szegélykő kihelyezését határozta el a képviselő-testület a Zrínyi utca és Fűz utca találkozásában a Zrínyi utca 16. sz. előtti telekhatáron. Versenyképes Járások Program benyújtásához konzorciumi szándéknyilatkozat aláírásáról döntött a testület. A Szív utca felújítását pályáztuk meg. 
Magyar Falu Program keretében a Dagály utca és a Fő út és az Alkony utca közötti szakasza, a Dagály utcának az Alkony és a Bethlen G. utca közötti szakasza, valamint az Alkony utca fel nem újított szakasza, mely a Báthory utcába csatlakozik, pályáztuk meg. A képviselő-testület döntött a bölcsőde felvételi szabályzatáról. Erre azért került sor, mert a szülők részéről problémák érkeztek. Ezért úgy gondoltuk, hogy akkor tudjuk a problémát a lehető legjobban kezelni, ha szabályzatot alkotunk. Most pedig egy elégedettségi felmérést fogunk a bölcsődei lakók irányába tenni, egy kérdőív formájában. Várjuk a szülőket, hogy névtelenül töltsék ki a kérdőívet és a hivatal folyosóján lévő dobozba várjuk vissza azokat. TOP Plusz pályázat keretében közbeszerzési eljárással kapcsolatos végső döntés született az Élhető Dunavecse fejlesztéssel kapcsolatban. Döntött a testület arról, hogy ingyenesen tulajdonba kívánja venni a régi takarékszövetkezet épületét. Ezzel kapcsolatosan van számtalan tervünk, annyi biztos, hogy közösségi teret szeretnénk kialakítani, illetve idelátogató turistáknak szálláshelyet szeretnénk kialakítani. Közlekedési létesítmény, szántó művelési ágú területek ingyenes állami tulajdonba adása történt meg. Több ízben történt meg az új települési tervvel kapcsolatban döntések. Fiatal házasokat támogatott a testület, akik első lakáshoz jutásának támogatásáról döntött, összesen 6 pár részesült támogatásban. A fiatalok lakásvásárlásra és felújításra is kérhetik a támogatást. Továbbá Bursa Hungarica ösztöndíjpályázat kapcsán 15 hallgató felsőoktatási tanulmányait támogatjuk. TOP Plusz pályázat keretében Óvodai készségfejlesztő foglalkozásra és Egészségfejlesztési és egészségügyi prevenciós programra a Pier System Kft. ajánlata került elfogadásra. Kovács Péter részére díszpolgári cím adományozására került sor. Ősszel sortűz emléktábla kihelyezésére került sor. Pályázat benyújtásáról döntött a testület az ÖTI napelemes rendszer kiépítéséről. Felelős állattartás elősegítése tárgyában indultunk pályázaton. HÉSZ külön kezelésére vonatkozó kérelem vonatkozásában döntött a testület az MZ Precast 0242/53, 0240/7, 0242/34, 0242/54 hrsz-ú ingatlanokra. 2026. évben Start közmunkaprogram benyújtásáról döntött a testület. VJP 2 benyújtásához konzorciumi szándéknyilatkozat benyújtásáról döntött. A pályázat keretében a Fő út 24. társasház tetőfelújítása, fogászati kezelőegység beszerzése és utcák felújítása történik meg. A következő utcák felújítása fog megtörténni: Szív utca, Dagály utca, Arany J. utca,  Bartók B. utca, Bethlen G. utca, Táncsics utca és a Hunyadi utca. Önkormányzati lakásokat és a Honvéd utcai óvodában a játszóudvart is szeretnénk felújítani. Az elfogadott költségvetésünkben és a koncepcióban is szerepelt, hogy az idei évben játszótér fejlesztést is fogunk eszközölni. Várhatóan a szakrendelő melletti üres területen lesz.  A Telecom hálózati fejlesztése is hamarosan meg fog történni a településen. Sajnos a könyvtár környékén teljesen fel fogják ásni, egészen a régi TSZ irodáig a járdák mellett. Egyébként villamoshálózat fejlesztés is fog történni a Hivataltól a TSZ irodáig és véletlenül sem egy nyomvonalon fogják csinálni. A régi bölcsőde épületének hasznosítása is megoldásra vár. Nem titok, a képviselő-testület felajánlotta a tankerületnek, hogy ott olyan óvodát hozzon létre, ahol sajátos nevelési igényű gyermekeknek óvodai ellátást tud biztosítani. Az elmúlt pár napban meg is kaptam a választ, miszerint nem tartják megfelelőnek az épületet. Ha nincs rá szükségük, akkor nekünk kell az épülettel valamit kezdenünk. Szeretnénk építési telkeket is kiméretni a Klapka utca végén, ez a terület kb. 2 hektár, legalább 10 telket tudnánk itt kialakítani. 
Iparfejlesztéssel kapcsolatban szeretnék pár szót szólni. A betonelemgyár a munkálataival a vége felé jár, a termelés várhatóan májusban indul meg. Az MZ Precast Kft. nek március 16-án fóruma lesz a művelődési házban, bemutatják, hogy milyen tevékenységet fognak itt végezni és állásbörzét is fognak tartani. A Schneider Elektric Kft. területén még egy nagy csarnok hozzáépítésre került, úgy tudom, hogy éppen a gyártósorok beüzemelése folyik. A következő területe pedig most rendeződik. Az 51-es számú út és a Betonelem gyár között még ismeretlen cég vásárolt területet, várjuk, hogy ott mi fog történni. 
Köszönöm megtisztelő figyelmüket. 

2./ Napirend:

     Egyéb ügyek, kérdések, vélemények

Vörös Sándor polgármester úr

Kérem, ha valakinek kérdése van, tegye fel! 

Kovács Gábor dunavecsei lakos

Budapest-Belgrád vasútvonalról szeretnék tájékoztatást. 
Font Sándor országgyűlési képviselő

A vasúti pályarendszer elkészült. A próbajáratot minden sebesség fokozatra kipróbálták. Élesben elindították a tehervonat közlekedést. A tehervonatok jelenleg 100 km/h megengedett sebességgel mennek, mert ezek egyben próbajáratok, mert mindennek alárendelték a személyvonatok majdani megindulását, hogy az 100 %-os biztonsággal indulhasson meg. Nincs még meg minden engedélye a személyvonat közlekedésnek. Egy biztosító berendezés engedélyezésére még várnak, az ezen kívüli biztosító berendezések: a sorompók lezáródását vezérlik, a váltokat állítják, ezek mind működnek. A vonat befolyásoló berendezés az csak személyvonatokba lesz. Ez azt jelenti, hogy ha a mozdonyvezető nem figyelmes magatartással vezeti a vonatot, akkor ez a biztosító berendezés elkezd fékezni, gyorsítani vagy megállni, ha azt látja, hogy baj van. A személyi vonatközlekedés március 15 és 30. között olyan jelentős lesz a vonatok közlekedése, hogy minden órában egy vonat megindul a Keleti pályaudvartól Kelebiára. Az egyik órában személyvonat megy, minden megállóhelyen megáll, a második órában gyorsvonat megy, amely csak meghatározott településeken, kisvárosokban áll meg, így kevesebb idő alatt tudja teljesíteni ugyanazt a távot. Erre jön naponta 8 nemzetközi gyorsvonat, amely eredetileg Keleti pályaudvar és Belgrád között közlekedik. Ez már csak kettő helyen fog megállni Magyarországon: Kiskőrösön és Kiskunhalason. Szóval nemzetközi személyvonatok is lesznek, eredetileg Keleti pályaudvar és Belgrád között. Három ország megegyezett – Ausztria, Magyarország és Szerbia – hogy ebből a négy pár vonatból 2 Bécsig fog menni. Tehát Belgrád-Budapest-Győr-Bécs útvonalon. Azon településeknek, ahol nincsen vasúti közlekedése, oda a Volán ráhordási menetrendet alakít ki. Azokon a településeken buszos menetrendek lesznek és oda fogják szállítani az embereket. Rendkívül nagy lesz az igény erre a vonatra, úgyis Kunszentmiklóstól Északra, Délegyháza magasságától félóránként elővárosi vonat fog közlekedni. 
Vörös Sándor polgármester 

Szeretném megkérdezni, hogy van-e valakinek még kérdése?

Schmidt Klaudia dunavecsei lakos

A Stílus ABC-nél lehet-e gyalogátkelőhelyet létesíteni? 

Vörös Sándor polgármester 

Gondolkodtunk már mi is ennek a lehetőségéről, nem az a probléma, hogy mi nem akarjuk, hanem az, hogy az 513 számú úton gyalogátkelőhelyet létesíteni nem az önkormányzatnak van jogosultsága. Mivel országos főútnak van minősítve, tulajdonjoga a magyar államé, használója, kezelője a Magyar Közút. Ha ott zebra van, azt a Magyar Közút, illetve a rendőrség közös szakmai bejárás alapján határozzák meg, hogy lehet vagy sem. A gyalogátkelőhely létesítésének kritériuma, hogy bizonyos távolságra legyen kereszteződéstől, megfelelő világítás legyen.

Schmidt Klaudia dunavecsei lakos

A Klapka utcában minden közvilágítási oszlopon van lámpa, kivétel az elsőn. Miért?

Vörös Sándor polgármester 

Pár éve, amikor elkészült a LED-es közvilágítás, akkor azokra az oszlopokra került, ahol volt is lámpa. Alsóbbrendű utaknál az a szabály, hogy minden 2. oszlopra kell rakni. 

Schmidt Klaudia dunavecsei lakos

Korábban volt rajta lámpa, csak az egyik lakó leszerelte. 

Vörös Sándor polgármester 

Akkor most az a kérés, hogy kerüljön vissza. 

Pandur Mihályné dunavecsei lakos

Mindenki tudja, hogy a mi körzetünkből az Emma doktornő elment nyugdíjba, a legnagyobb probléma az, hogy a település másik végéből kell feljönni az orvosi rendelőbe. Az idős asszonyok, emberek nem tudják megoldani az orvoshoz való eljutást. Viszont a doktornő régi rendelője üresen áll, van-e arra megoldás, hogy továbbra is ott legyen a rendelés?

Vörös Sándor polgármester 

Sajnos az nem lehet, mert az a rendelő a doktornő tulajdona. Két lehetőség merülhet fel, vagy építünk egy új rendelőt vagy a régi bölcsőde épületét átalakítjuk rendelővé. Ennek egy hátulütője van, hogy a Forgács utca annyira szűk és egyirányú, hogy ott nem lehet parkolni. Köszönöm az észrevételt, sajnos el kell mondanom, hogy a felnőtt ellátással és a gyermekorvosi ellátással jelenleg küzdünk. A felnőtt orvosi rendelést sikerült úgy megoldani, hogy a Harmos doktor úr rendelőjében délelőtt és délután is van rendelés, felváltva a körzeteknek. A helyettesítést is sikerült hat hónapra megoldani, Hornyák doktornő és Harmos doktor úr bevonásával. 

Pandur Mihályné dunavecsei lakos
Az a probléma, hogy délután 2 után nem tud orvoshoz menni, aki dolgozik, mert nincs rendelése annak a körzetnek.

Vörös Sándor polgármester 

Egy számítógépen van mind a kettő körzet, így el tud menni délután is a rendelésre. A gyermekorvosi rendelés kicsit izgalmasabb számunkra, mivel hétfőn volt utoljára a doktornő. A doktornő helyettesítéssel még maradt volna, de azt nem engedélyezték. Az a szabály, ha nyugdíjba megy az orvos, a saját körzetében fél évig nem helyettesíthet. 

Font Sándor országgyűlési képviselő

Ez nem joghézag, valószínű tudatosan így van. Az okát nem tudom, de meg fogom kérdezni. 

Vörös Sándor polgármester 

Várhatólag kettő fiatal orvos fog jönni, a dunaújvárosi kórházból. Elvileg jövő héttől rendeződni fog a gyermekorvos kérdése is. 

Hermanusz Ferenc dunavecsei lakos

Utca névtáblák pótlása mikor történik meg?

Vörös Sándor polgármester 

A táblák több hónapja megrendelésre kerültek, hamarosan kihelyezésre is fognak kerülni. 

Hermanusz Ferenc dunavecsei lakos

A gáton, a település ismeretőkkel mi lesz, mert nagyon elhalványodtak?

Vörös Sándor polgármester 

Azokat újra fogjuk csináltatni. 

Molnár Gyula képviselő, dunavecsei lakos

A Magyar Zarándokút Egyesült a kihelyező, ők ígérték, hogy megcsináltatják.

Vörös Sándor polgármester 

Többen már találkoztak a főépítészünkkel: Rumi Imre úrral, szeretném elmondani, hogy a főépítészi tevékenység tovább fog folytatódni. A főépítész május 1-jétől nyugdíjas lesz, ezt követően új főépítészünk lesz, de még nem tudjuk ki lesz, meg fogjuk találni a megfelelő szakembert.

Megkérdezem a megjelentektől, hogy van-e további kérdés?
A megjelentek közül kérdés, hozzászólás, vélemény nem hangzott el.

Polgármester úr megköszönte a részvételt és a megtisztelő figyelmet, ezúton sok szeretettel meghívja mindannyiukat a Március Idusa rendezvénysorozat valamennyi eseményére. Mindenkinek szép estét kívánt és az ülést 1830-kor bezárta. 
Kmft.


Vörös Sándor






Nagy Erzsébet

            Polgármester





                  jegyző

